खिलौने मन की बात जान जाते हैं, देखकर कोई आश्चर्य नहीं हुआ टीना को, खुशी ही हुई-तभी तो उन्हें कुछ बताने की जरूरत नहीं पड़ती और वे हमारे इतने अच्छे मित्र होते हैं। टीना को अब उनकी सारी बातें समझ में आ रही थीं। जो वह कह रहे थे वह और जो वे सोच रहे थे वह भी । अब तो उसे अपने खिलौनों के साथ खेलने में बहुत आनन्द आएगा-टीना ने मन ही मन सोचा। अब उसे उन सभी प्यारे-प्यारे खिलौनों पर बेहद प्यार आ रहा था, इतने सारे खिलौने उसने एक साथ कभी नहीं देखे थे। अन्त में सर्वसम्मति से यह निश्चय किया गया कि बच्चों को एक मौका और दिया जाएगा अपनी सारी गन्दी आदतें सुधारने के लिए। उसके बाद वह सभा समाप्त हो गयी। और वही स्पेस शटल उन सभी खिलौनों को वापस बच्चों के पास छोड़ गया जो पृथ्वी पर वापस आना चाहते थे और उन्ही बच्चों के साथ रहना चाहते थे, जो उन्हें बेहद प्यार करते थे। टीना ने देखा कि सैन्डी, कार्ला और तारा भी उसके बगल में आ बैठी थीं। जल्दी ही वे चारो अपने कमरेमें वापस भी आ गयीं।